
ΓΝΩΜΟΔΟΤΗΣΗ
Η Επιτροπή Απασχόλησης και Κοινωνικών Υποθέσεων καλεί την Επιτροπή Ελέγχου του Προϋπολογισμού, που είναι αρμόδια επί της ουσίας, να συμπεριλάβει στην πρόταση ψηφίσματός της τα ακόλουθα:
<RepeatBlock-Dec>
–	έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2024, που συνοδεύεται από τις απαντήσεις των οργάνων, και τις ειδικές εκθέσεις του Ελεγκτικού Συνεδρίου·
1.	εκφράζει την ικανοποίησή του για την ανεπιφύλακτη γνώμη του Ευρωπαϊκού Ελεγκτικού Συνεδρίου, η οποία καταλήγει στο συμπέρασμα ότι οι ενοποιημένοι λογαριασμοί της ΕΕ για το 2024 παρέχουν ακριβοδίκαιη εικόνα, από κάθε ουσιώδη πλευρά, της οικονομικής κατάστασης της Ένωσης στο τέλος του έτους·
2.	σημειώνει ότι οι συνολικές εκκρεμείς αναλήψεις υποχρεώσεων ανήλθαν σε 507,4 δισεκατομμύρια EUR στο τέλος του 2024, συμπεριλαμβανομένου του NextGenerationEU (NGEU), ποσό που συνιστά μείωση από το πρωτοφανές υψηλό επίπεδο των 543 δισεκατομμυρίων EUR το 2023, και σημειώνει ότι το εν λόγω επίπεδο είναι υψηλότερο κατά 33,5 δισεκατομμύρια EUR από την εκτίμηση της Επιτροπής του Ιουνίου 2024·
3.	παρατηρεί ότι το εκτιμώμενο ποσοστό σφάλματος του Ελεγκτικού Συνεδρίου για τον τομέα 2 του ΠΔΠ «Συνοχή, ανθεκτικότητα και αξίες» μειώθηκε σε 5,7 % το 2024, από 9,3 % το 2023, αλλά εξακολουθεί να υπερβαίνει το όριο σημαντικότητας του 2 %, με αποτέλεσμα το Ελεγκτικό Συνέδριο να εκδώσει αρνητική γνώμη σχετικά με τη νομιμότητα και κανονικότητα των δαπανών του προϋπολογισμού· σημειώνει ότι οι δαπάνες στο πλαίσιο αυτού του τομέα εξακολουθούν να είναι υψηλού κινδύνου λόγω της φύσης του που βασίζεται στην απόδοση εξόδων και των πολύπλοκων κανόνων του και ότι τα κύρια είδη σφάλματος που ποσοτικοποιήθηκαν ήταν μη επιλέξιμες δαπάνες και έργα, παρατυπίες στις διαδικασίες σύναψης δημόσιων συμβάσεων και απουσία βασικών δικαιολογητικών· ζητεί να ενταθούν οι προσπάθειες για τη μείωση του ποσοστού σφάλματος, ιδίως για τη νέα περίοδο χρηματοδότησης, και σημειώνει την παρατήρηση του Ελεγκτικού Συνεδρίου ότι η πολυπλοκότητα του τρόπου εκταμίευσης των κονδυλίων έχει αντίκτυπο στον κίνδυνο σφάλματος·
4.	εκφράζει τη βαθιά λύπη του για το γεγονός ότι η Επιτροπή προβλέπει αποδεσμεύσεις ύψους 2,7 δισεκατομμυρίων EUR για τα ταμεία της πολιτικής συνοχής κατά την περίοδο 2025-2027, σχεδόν επτά φορές υψηλότερες από τις προβλέψεις του 2022· σημειώνει με ανησυχία ότι το συνολικό ποσοστό απορρόφησης των κονδυλίων αυτών ήταν μόλις 5 % έως το τέλος του 2024, σε σύγκριση με 14 % στο αντίστοιχο σημείο του προηγούμενου ΠΔΠ[footnoteRef:1]· επαναλαμβάνει ότι αυτό αντικατοπτρίζει τη σταθερά χαμηλή απορρόφηση και ζητεί, συνεπώς, τα κράτη μέλη να διασφαλίσουν την ταχύτερη εκτέλεση των εν λόγω κονδυλίων· τονίζει ότι η Επιτροπή θα πρέπει να προσδιορίσει τρόπους για να βοηθήσει τα κράτη μέλη να επιταχύνουν τη χρήση των κονδυλίων της ΕΕ, ιδίως των κονδυλίων επιμερισμένης διαχείρισης στο πλαίσιο του κανονισμού περί κοινών διατάξεων, με σκοπό τη βελτίωση της απορρόφησης, με παράλληλο σεβασμό της χρηστής δημοσιονομικής διαχείρισης· σημειώνει, στο πλαίσιο αυτό, τις πρόσφατα εγκριθείσες νομοθετικές προτάσεις σχετικά με τους κανονισμούς για τα κονδύλια της πολιτικής συνοχής για την περίοδο προγραμματισμού 2021-2027[footnoteRef:2], οι οποίες θα μπορούσαν να συμβάλουν στη μείωση του κινδύνου αποδέσμευσης των εν λόγω κονδυλίων· [1:  Ο έλεγχος της ΕΕ το 2024 εν συντομία, Ευρωπαϊκό Ελεγκτικό Συνέδριο]  [2:  COM(2025)123 και COM(2025)164] 

5.	υπενθυμίζει ότι οι δαπάνες του υποτομέα 2α, «Οικονομική, κοινωνική και εδαφική συνοχή», επικεντρώνονται στη μείωση των ανισοτήτων μεταξύ των κρατών μελών και περιφερειών της ΕΕ· τονίζει τη σημασία της πολιτικής συνοχής της ΕΕ για τη στήριξη της εφαρμογής του ευρωπαϊκού πυλώνα κοινωνικών δικαιωμάτων και του σχεδίου δράσης και των πρωταρχικών στόχων του· υπογραμμίζει ότι η πολιτική συνοχής της ΕΕ συμβάλλει σημαντικά στις πολιτικές της ΕΕ για την απασχόληση, την κοινωνία, την εκπαίδευση και τις δεξιότητες, συμπεριλαμβανομένων των διαρθρωτικών μεταρρυθμίσεων σε αυτούς τους τομείς·
6.	υπενθυμίζει τη σημασία του ΕΚΤ+, το οποίο αποσκοπεί στην επίτευξη υψηλής απασχόλησης, δίκαιης κοινωνικής προστασίας, ειδικευμένου και ανθεκτικού εργατικού δυναμικού και συμπεριληπτικών κοινωνιών ως καίριας σημασίας για την εξάλειψη της φτώχειας· σημειώνει ότι, παρόλο που μειώθηκε, ο πληθωρισμός συνέχισε να επηρεάζει τον προϋπολογισμό της Ένωσης για το 2024, αυξάνοντας το κόστος και διαβρώνοντας την πραγματική αξία των πιστώσεων και την αποτελεσματικότητα του ΕΚΤ+· υπογραμμίζει ότι ο τρέχων προϋπολογισμός για το ΕΚΤ+ δεν επαρκεί σε καμία περίπτωση για την επίτευξη των στόχων που έχουν τεθεί για το 2030 στο πλαίσιο του σχεδίου δράσης για τον ευρωπαϊκό πυλώνα κοινωνικών δικαιωμάτων· επισημαίνει την ανάγκη να παρασχεθεί στο ΕΚΤ+ διαρκής οικονομική και πολιτική στήριξη των ενωσιακών, εθνικών και περιφερειακών θεσμικών οργάνων για την επίτευξη των στόχων και των επιδιώξεών του κατά τα επόμενα έτη· τονίζει τη σημασία της συμμετοχής των οργανώσεων της κοινωνίας των πολιτών και των κοινωνικών εταίρων που εργάζονται επιτόπου, στην υλοποίηση των δραστηριοτήτων που χρηματοδοτούνται από το ΕΚΤ+· καλεί την Επιτροπή να εσωτερικεύσει τους εργαζομένους στους βρεφονηπιακούς σταθμούς, διασφαλίζοντας καλές συνθήκες εργασίας και σταθερότητα των συμβάσεων·
7.	χαιρετίζει το γεγονός ότι η Επιτροπή, σύμφωνα με τις δεσμευτικές υποχρεώσεις της και μετά τις επανειλημμένες εκκλήσεις του Κοινοβουλίου, ανέπτυξε πιλοτική μεθοδολογία για την παρακολούθηση και τη μέτρηση των δαπανών που σχετίζονται με την ισότητα των φύλων σε επίπεδο προγράμματος στο ΠΔΠ 2021-2027, με σκοπό να βελτιωθεί η συνεκτίμηση της διάστασης του φύλου στη διαδικασία του προϋπολογισμού της Επιτροπής και να ενισχυθεί ο τρόπος με τον οποίο ο σχεδιασμός πολιτικής και η κατανομή των πόρων προωθούν τους στόχους της ισότητας των φύλων·
8.	ζητεί από την Επιτροπή να υλοποιήσει το συντομότερο δυνατόν όλες τις εκκρεμείς συστάσεις του Ελεγκτικού Συνεδρίου·
9.	υπενθυμίζει ότι είναι σημαντικό να παρακολουθείται η χρήση των κονδυλίων της ΕΕ για να διασφαλίζεται η προστασία των οικονομικών συμφερόντων της ΕΕ· καλεί την Επιτροπή να αξιοποιήσει πλήρως τα διαθέσιμα εργαλεία για να αντιμετωπίσει τον σαφή κίνδυνο σοβαρής παραβίασης των αξιών της ΕΕ και του κράτους δικαίου· υπενθυμίζει, στο πλαίσιο αυτό, τη δήλωση της Επιτροπής που επισυνάπτεται στην ενδιάμεση αναθεώρηση της πολιτικής συνοχής επί του θέματος.
</RepeatBlock-Dec>

[bookmark: FootprintPageAD]ΠΑΡΑΡΤΗΜΑ: ΔΗΛΩΣΗ ΕΙΣΗΓΗΣΕΩΝ
<FootprintIntro>Η συντάκτρια γνωμοδότησης δηλώνει, υπό την αποκλειστική της ευθύνη, ότι δεν έχει συμπεριλάβει στη γνωμοδότησή της εισηγήσεις από εκπροσώπους συμφερόντων που εμπίπτουν στο πεδίο εφαρμογής της διοργανικής συμφωνίας για ένα υποχρεωτικό μητρώο διαφάνειας[footnoteRef:3] ή από εκπροσώπους δημόσιων αρχών τρίτων χωρών, συμπεριλαμβανομένων των διπλωματικών αποστολών και πρεσβειών τους, οι οποίες πρέπει να περιληφθούν στο παρόν παράρτημα δυνάμει του άρθρου 8 του παραρτήματος Ι του Κανονισμού.</FootprintIntro> [3:  Διοργανική συμφωνία, της 20ής Μαΐου 2021, μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Ευρωπαϊκής Επιτροπής για ένα υποχρεωτικό Μητρώο Διαφάνειας (ΕΕ L 207 της 11.6.2021, σ. 1, ELI: http://data.europa.eu/eli/agree_interinstit/2021/611/oj).] 

